»Når etniske minoriteter fra ikke-vestlige lande udgør 7 procent af befolkningen, men kun 1,2 procent af politiet, har vi som samfund et problem. Det er afgørende for tilliden til politiet og for opklaringsarbejdet, at flere nydanskere trækker i politiuniformen. Hvis alle betjente er to meter høje jyder med blondt hår og blå øjne, vil mange borgere ikke kunne genkende sig selv i styrken. Det er et af de vigtigste signaler på synlig integration, når nydanskerne kan se en af deres ’egne’ som politimand. Vi må spørge os selv, om de krav, vi stiller for at blive optaget på uddannelsen, er hensigtsmæssige på sigt«.

Sådan siger 29-årige Mahmoud El-Hassan, der er opvokset i det sociale boligbyggeri på Finlandsvej i Vejle, hvor han i dag patruljerer som betjent.

På 15 år er der kommet flere nydanske betjente, men politiet har de seneste år oplevet et fald i andelen af nydanskere, der søger ind på politiskolen. Politiet gør meget for at tiltrække nydanskere, men der kan gøres mere, mener Mahmoud El-Hassan.